Ľubomír Lintner

Ľubomír Lintner (* 7. september 1949, Banská Štiavnica) je slovenský novinár, poslanec Národnej rady Slovenskej republiky v rokoch 2002-06 za stranu Aliancia nového občana.

 Profesionálna kariéra 
 1968 - absolvoval Strednú priemyselnú školu spojovacej techniky v Banskej Bystrici 
 1970-1980 - zvukový majster Slovenského rozhlasu v Bratislave 
 1980-1990 - športový redaktor Slovenského rozhlasu  
 1985 - ukončil diaľkové štúdium na Filozofickej fakulte Univerzity Komenského v Bratislave 
 marec - október 1990 - sekretár Hlavnej redakcie spravodajstva Slovenského rozhlasu 
 1990-1993 -šéfredaktor Hlavnej redakcie spravodajstva a publicistiky Slovenského rozhlasu 
 1993-1994 - editor denníka SME 
 marec - december 1994 - riaditeľ Tlačového a informačného odboru Úradu vlády SR 
 1995-1996 - zástupca šéfredaktora denníka SME 
 1996-1997 - šéfredaktor SME plus 
 júl - august 1997 - vedúci vydania denníka Práca 
 1997-1998 - vedúci vydania Redakcie spravodajstva TV Markíza 
 1998-2001 - šéfredaktor Redakcie spravodajstva TV Markíza 
 júl 2006 - júl 2007                                výkonný riaditeľ vydavateľstva Mediage, editor portálu Jetotak.sk (febr.2007                                                                 -júl 2007) 
august 2007 - január 2009                   riaditeľ IT projektu Pluska.sk, vydavateľstvo 7 Plus s.r.o. 
február 2009 - november 2010            editor týždenníka Markíza, vydavateľstvo TV TIP 
december 2010 – jún 2011                  riaditeľ štúdia Bratislava Rádia Regina 
september 2011 – december 2011     dramaturg relácie RTVS O 5 minút 12  
september 2012 – december 2012     dramaturg relácie RTVS Doslova 

 Stranícka kariéra 
 Jeden zo zakladateľov Aliancie nového občana a najbližších spolupracovníkov predsedu ANO Pavla Ruska
 2001 - 2005 - podpredseda ANO 
 Na mimoriadnom kongrese ANO 11. septembra 2005 bol vylúčený zo strany.

 Politická kariéra 
Ľubomír Lintner bol zvolený v parlamentných voľbách v roku 2002 za poslanca NR SR za Alianciu nového občana. Bol predsedom Mandátového a imunitného výboru NR SR a podpredsedom Výboru NR SR pre verejnú správu a zároveň predsedom poslaneckého klubu ANO. Po odstúpení Pavla Ruska z postu podpredsedu parlamentu, kvôli jeho menovaniu za ministra hospodárstva, bol Lintner kandidátom koalície na podpredsedu parlamentu, ale ani po opakovaných voľbách nedostal dostatočný počet hlasov a nakoniec miesto podpredsedu parlamentu zostalo neobsadené.

 Lintner a rozkol v ANO 

V auguste 2005 na verejnosť prenikli informácie o tom, že Pavol Rusko si už v čase keď bol ministrom hospodárstva, požičal 100 miliónov korún od podnikateľa podnikajúcom v jeho rezorte (kauza „Zmenky“). Lintner spolu s ďalšími žiadal Ruska, aby odstúpil. Rusko odmietol podať demisiu, avšak na návrh premiéra Dzurindu ho prezident odvolal z funkcie ministra. Rusko požiadal Dzurindu o odvolanie svojich „neposlušných“ ministrov za ANO z vlády. Premiér to odmietol urobiť a koaličné strany vylúčili ANO z koalície a koaličná zmluva tak fakticky zanikla. Poslanecký klub ANO sa rozštiepil na dve skupiny „verných“ Pavlovi Ruskovi a druhú vedenú práve Lintnerom. Potom, ako sa Ruskovi podarilo dostať na svoju stranu stranícke štruktúry, zvolal na 11. septembra 2005 mimoriadny kongres strany, na ktorom zvíťazila jeho skupina a oponentov na odvolali. V NR SR nastala paradoxná situácia, pretože Lintner spolu s ďalšími poslancami vylúčenými z ANO zostali v poslaneckom klube ANO, naopak z klubu vystúpil Pavol Rusko a jemu verné poslankyne.

Kríza v ANO vyústila aj do kríze celej vládnej koalície. Po vylúčení ANO z koalície síce skupina poslancov okolo Ľubomíra Lintnera podpísala s vládou dohodu o spolupráci, napriek tomu to však koalícia po odchode Pavla Ruska so zvyšnými poslankyňami ANO do opozície, stratila väčšinu v parlamente a parlament sa dostal do vážnej krízy, pretože kvôli obštrukcii opozičných poslancov nebol schopný rokovať.

 Iné projekty 


Kategória:Slovenskí politici
Kategória:Politici ANO
Kategória:Slovenskí novinári
Kategória:Osobnosti z Banskej Štiavnice
Kategória:Poslanci NR SR (2002 – 2006)
Kategória:Osobnosti TV Markíza v politike